amanoisuno/poetBack huggingface dataset:
夏日草堂作 齊己 
沙泉帶草堂，紙帳卷空床。靜是真消息，吟非俗肺腸。園林坐清影，梅杏嚼紅香。誰住原西寺，鐘聲送夕陽。
寄鏡湖方幹處士 齊己 
賀監舊山川，空來近百年。聞君與琴鶴，終日在漁船。島露深秋石，湖澄半夜天。雲門幾回去，題遍好林泉。
送人歸吳 齊己 
比說歸耕釣，迢迢向海涯。春寒遊子路，村晚主人家。□□□□□，□山綠過茶。重尋舊鄰里，菱藕正開花。
贈仰上人 齊己 
避地依真境，安閒似舊溪。干戈百裏外，泉石亂峰西。草瑞香難歇，松靈蓋盡低。尋應報休馬，瓶錫向南攜。
夜坐 齊己 
百蟲聲裏坐，夜色共冥冥。遠憶諸峰頂，曾棲此性靈。月華澄有象，詩思在無形。徹曙都忘寢，虛窗日照經。
新栽松 齊己 
野僧教種法，苒苒出蓬蒿。百歲催人老，千年待爾高。靜宜兼竹石，幽合近猿猱。他日成陰後，秋風吹海濤。
期友人 齊己 
早晚逐茲來，閑門日為開。亂蛩鳴白草，殘菊藉蒼苔。困臥誰驚起，閑行自欲回。何時此攜手，吾子本多才。
和鄭谷郎中看棋 齊己 
個是仙家事，何人合用心。幾時終一局，萬木老千岑。有路如飛出，無機似陸沈。樵夫可能解，也此廢光陰。
寄錢塘羅給事 齊己 
憤憤嘔讒書，無人誦子虛。傷心天佑末，搔首懿宗初。海樹青叢短，湖山翠點疏。秋濤看足否，羅刹石邊居。
戊辰歲湘中寄鄭谷郎中 齊己 
白髮久慵簪，常聞病亦吟。瘦應成鶴骨，閑想似禪心。上國楊花亂，滄洲荻筍深。不堪思翠巘，西望獨沾襟。
寓言 齊己 
造化安能保，山川鑿欲翻。精華銷地底，珠玉聚侯門。始作驕奢本，終為禍亂根。亡家與亡國，雲此更何言。
寄王振拾遺 齊己 
折檻意何如，平安信不虛。近來焚諫草，深去覓山居。□□□□□，□□□□餘。分明知在處，難寄亂離書。
經賈島舊居 齊己 
先生居處所，野燒幾為灰。若有吟魂在，應隨夜魄回。地寧銷志氣，天忍罪清才。古木霜風晚，江禽共宿來。
送人游塞 齊己 
槐柳野橋邊，行塵暗馬前。秋風來漢地，客路入胡天。雁聚河流濁，羊群磧草膻。那堪隴頭宿，鄉夢逐潺湲。
桃花 齊己 
千株含露態，何處照人紅。風暖仙源裏，春和水國中。流鶯應見落，舞蝶未知空。擬欲求圖畫，枝枝帶竹叢。
聞雁 齊己 
何處人驚起，飛來過草堂。丹心勞避弋，萬里念隨陽。影斷風天月，聲孤荻岸霜。明年趁春去，江上別鴛鴦。
送人游南 齊己 
南國多山水，君遊興可知。船中江上景，晚泊早行時。子美遺魂地，藏真舊墨池。經過幾銷日，荒草裏尋碑。
送益公歸舊居 齊己 
舊隱終牽夢，春殘結束歸。溪山無伴過，風雨有花飛。片石留題字，孤潭照浣衣。鄰僧喜相接，掃徑與開扉。
不睡 齊己 
永夜不欲睡，虛堂閉複開。卻離燈影去，待得月光來。落葉逢巢住，飛螢值我回。天明拂經案，一炷白檀灰。
新秋雨後 齊己 
夜雨洗河漢，詩懷覺有靈。籬聲新蟋蟀，草影老蜻蜓。靜引閑機發，涼吹遠思醒。逍遙向誰說，時注漆園經。
送劉蛻秀才赴舉 齊己 
百發百中□，□□□□年。丹枝如計分，一箭的無偏。文物兵銷國，關河雪霽天。都人看春榜，韓字在誰前。
留題仰山大師塔院 齊己 
嵐光疊杳冥，曉翠濕窗明。欲起游方去，重來繞塔行。亂雲開鳥道，群木發秋聲。曾約諸徒弟，香燈盡此生。
亂中聞鄭谷、吳延保下世 齊己 
小諫才埋玉，星郎亦逝川。國由多聚盜，天似不容賢。兵火焚詩草，江流漲墓田。長安已塗炭，追想更淒然。
送東林寺睦公往吳國 齊己 
八月江行好，風帆日夜飄。煙霞經北固，禾黍過南朝。社客無宗炳，詩家有鮑昭。莫因賢相請，不返舊山椒。
除夜 齊己 
夜久誰同坐，爐寒鼎亦澄。亂松飄雨雪，一室掩香燈。白髮添新歲，清吟減舊朋。明朝待晴旭，池上看春冰。
送秘上人 齊己 
誰喜老閑身，春山起送君。欲憑蓮社信，轉入洞庭雲。道路長無阻，干戈漸不聞。秋來向何處，相憶雁成群。
寓居岳麓，謝進士沈彬再訪 齊己 
去歲來尋我，留題在蘚痕。又因風雪夜，重宿古松門。玉有疑休泣，詩無主且言。明朝此相送，披褐入桃源。
對雪 齊己 
松門堆複積，埋石亦埋莎。為瑞還難得，居貧莫厭多。聽憐終夜落，吟惜一年過。誰在江樓望，漫漫墮綠波。
和岷公送李評事往宜春 齊己 
兵火銷鄰境，龍沙有去人。江潭牽興遠，風物入題新。雪湛將殘臘，霞明向早春。郡侯開宴處，桃李照歌塵。
送僧 齊己 
老憶游方日，天涯錫獨搖。淩晨從北固，沖雪向南朝。鬢髮泉邊剃，香燈樹下燒。雙峰諸道友，夏滿有書招。
過荊門 齊己 
路出荊門遠，行行日欲西。草枯蠻塚亂，山斷漢江低。野店叢蒿短，煙村簇樹齊。翻思故林去，在處有猿啼。
山中答人 齊己 
謾道詩名出，何曾著苦吟。忽來還有意，已過即無心。夏月山長往，霜天寺獨尋。故人憐拙朴，時複寄空林。
贈盧明府閒居 齊己 
鬢霜垂七十，江國久辭官。滿篋新風雅，何人舊歲寒。閒居當野水，幽鳥宿漁竿。終欲相尋去，兵戈時轉難。
幽庭 齊己 
不放生纖草，從教遍綠苔。還防長者至，未著牡丹栽。蛺蝶空飛過，鶺鴒時下來。南鄰折芳子，到此寂寥回。
送休師歸長沙甯覲 齊己 
吾子此歸寧，風煙是舊經。無窮芳草色，何處故山青。偶泊鳴蟬島，難眠好月汀。殷勤問安外，湘岸采詩靈。
將游嵩華行次荊渚 齊己 
蓮峰映敷水，嵩岳壓伊河。兩處思歸久，前賢隱去多。閑身應絕跡，在世幸無他。會向紅霞嶠，僧龕對薜蘿。
遠思 齊己 
遠思極何處，南樓煙水長。秋風過鴻雁，遊子在瀟湘。海面雲生白，天涯墮晚光。徘徊古堤上，曾此贈垂楊。
寄勉二三子 齊己 
不見二三子，悠然吳楚間。盡應生白髮，幾個在青山。□□□□□，□□莫放閑。君聞國風否，千載詠關關。
渚宮江亭寓目 齊己 
津亭雖極望，未稱本心閑。白有三江水，青無一點山。新鴻喧夕浦，遠棹聚空灣。終遂歸匡社，孤帆即此還。
蝴蝶 齊己 
何處背繁紅，迷芳到檻重。分飛還獨出，成隊偶相逢。遠害終防雀，爭先不避蜂。桃蹊牽往復，蘭徑引相從。翠裛丹心冷，香凝粉翅濃。可尋穿樹影，難覓宿花蹤。日晚來仍急，春殘舞未慵。西風舊池館，猶得采芙蓉。
送劉秀才往東洛 齊己 
羨子去東周，行行非旅遊。煙霄有兄弟，事業盡曹劉。洛水清奔夏，嵩雲白入秋。來年遂鵬化，一舉上瀛洲。
移竹 齊己 
舊溪千萬竿，風雨夜珊珊。白首來江國，黃金買歲寒。乍移傷粉節，終繞著朱欄。會得承春力，新抽錦籜看。
雉 齊己 
角角類關關，春晴錦羽幹。文呈五色異，瑞入九苞難。暮宿紅蘭暖，朝飛綠野寒。山梁從行者，錯解仲尼歎。
懷軒轅先生 齊己 
不得先生信，空懷汗漫秋。月華離鶴背，日影上鼇頭。欲學孤雲去，其如重骨留。槎程在何處，人世屢荒丘。
永夜感懷寄鄭谷郎中 齊己 
輾轉複輾轉，所思安可論。夜涼難就枕，月好重開門。霜殺百草盡，蛩歸四壁根。生來苦章句，早遇至公言。
賣松者 齊己 
未得淩雲價，何慚所買真。自知桃李世，有愛歲寒人。瑟瑟初離澗，青青未識塵。寧同買花者，貴逐片時春。
丙寅歲寄潘歸仁 齊己 
九土盡荒墟，干戈殺害餘。更須憂去國，未可守貧居。康泰終來在，編聯莫破除。他年遇知己，無恥報襜褕。
嘗茶 齊己 
石屋晚煙生，松窗鐵碾聲。因留來客試，共說寄僧名。味擊詩魔亂，香搜睡思輕。春風霅川上，憶傍綠叢行。
楊花 齊己 
暖景照悠悠，遮空勢漸稠。乍如飛雪遠，未似落花休。萬帶都門外，千株渭水頭。紛紜知近夏，銷歇恐成秋。軟著朝簪去，狂隨別騎遊。旆沖離館驛，鶯撲繞宮樓。江國晴愁對，池塘晚見浮。虛窗縈筆雅，深院藉苔幽。靜墮王孫酒，繁黏客子裘。詠吟何潔白，根本屬風流。向日還輕舉，因風更自由。不堪思汴岸，千里到揚州。
詠影 齊己 
萬物患有象，不能逃大明。始隨殘魄滅，又逐曉光生。曲直甯相隱，洪纖必自呈。還如至公世，洞鑒是非情。
南歸舟中二首 齊己 
南歸乘客棹，道路免崎嶇。江上經時節，船中聽鷓鴣。春容含眾岫，雨氣泛平蕪。落日停舟望，王維未有圖。長江春氣寒，客況棹聲閑。夜泊諸村雨，程回數郡山。桑根垂斷岸，浪沫聚空灣。已去鄰園近，隨緣是暫還。
送遷客 齊己 
天涯即愛州，謫去莫多愁。若似承恩好，何如傍主休。瘴昏銅柱黑，草赤火山秋。應想堯陰下，當時獬豸頭。
題中上人院 齊己 
高房占境幽，講退即冥搜。欠鶴同支遁，多詩似惠休。瓶澄孤井浪，案白小窗秋。莫道歸山字，朝賢日獻酬。
逢鄉友 齊己 
無況來江島，逢君話滯留。生緣同一國，相識共他州。竹影斜青蘚，茶香在白甌。猶憐心道合，多事亦冥搜。
自勉 齊己 
試算平生事，中年欠五年。知非未落後，讀易尚加前。分受詩魔役，甯容俗態牽。閑吟見秋水，數隻釣魚船。
寄詩友 齊己 
天地有萬物，盡應輸苦心。他人雖欲解，此道奈何深。返樸遺時態，關門度歲陰。相思去秋夕，共對冷燈吟。
居道林寺書懷 齊己 
花落水喧喧，端居信晝昏。誰來看山寺，自要掃松門。是事皆能諱，唯詩未懶言。傳聞好時世，亦欲背啼猿。
經吳平觀 齊己 
中元齋醮後，殘燼滿空壇。老鶴心何待，尊師鬢已幹。幡燈古殿夜，霜霰大椿寒。誰見長生路，人間事萬端。
劍客 齊己 
拔劍繞殘樽，歌終便出門。西風滿天雪，何處報人恩。勇死尋常事，輕讎不足論。翻嫌易水上，細碎動離魂。
白髮 齊己 
莫染亦莫鑷，任從伊滿頭。白雖無耐藥，黑也不禁秋。靜枕聽蟬臥，閑垂看水流。浮生未達此，多為爾為愁。
秋興寄胤公 齊己 
風聲吹竹健，涼氣著身輕。誰有閒心去，江邊看水行。村遙紅樹遠，野闊白煙平。試裂芭蕉片，題詩問竺卿。
野步 齊己 
城裏無閑處，卻尋城外行。田園經雨水，鄉國憶桑耕。傍澗蕨薇老，隔村岡隴橫。何窮此心興，時複鷓鴣聲。
殘春 齊己 
三月看無也，芳時此可嗟。園林欲向夕，風雨更吹花。影亂沖人蝶，聲繁繞塹蛙。那堪傍楊柳，飛絮滿鄰家。
酬尚顏 齊己 
取盡風騷妙，名高身倍閑。久離王者闕，欲向祖師山。幕府秋招去，溪鄰日望還。伊餘豈酬敵，來往踏苔斑。
苦熱 齊己 
雲勢嶮于峰，金流斷竹風。萬方應望雨，片景欲焚空。毒害芙蓉死，煩蒸瀑布紅。恩多是團扇，出入畫屏中。
送歐陽秀才赴舉 齊己 
莫疑空手去，無援取高科。直是文章好，爭如德行多。煙霄心一寸，霜雪路千坡。稱意東歸後，交親那喜何。
放鷺鷥 齊己 
潔白雖堪愛，腥膻不那何。到頭從所欲，還汝舊滄波。
謝王秀才見示詩卷 齊己 
誰見少年心，低摧向苦吟。後須離影響，得必洞精深。道院春苔徑，僧樓夏竹林。天如愛才子，何慮未知音。
送徐秀才之吳 齊己 
吳都霸道昌，才子去觀光。望闕雲天近，朝宗水路長。海門收片雨，建業泊殘陽。欲問淮王信，仙都即帝鄉。
獨院偶作 齊己 
風篁清一院，坐臥潤肌膚。此境終拋去，鄰房肯信無。身非王者役，門是祖師徒。畢竟伊雲鳥，從來我友于。
酬元員外見寄 齊己 
僻巷誰相訪，風籬翠蔓牽。易中通性命，貧裏過流年。且有吟情撓，都無俗事煎。時聞得新意，多是此忘緣。
寄文秀大師 齊己 
皎然靈一時，還有屈於詩。世豈無英主，天何惜大師。道終歸正始，心莫問多岐。覽卷堪驚立，貞風喜未衰。
夏雨 齊己 
霮zw蔽穹蒼，冥蒙自一方。當時消酷毒，隨處有清涼。著物聲雖暴，滋農潤即長。乍紅縈急電，微白露殘陽。應禱尤難得，經旬甚不妨。吟聽喧竹樹，立見漲池塘。眾類聲休出，群峰色盡藏。頹沱來洞壑，汗漫入瀟湘。下葉黎甿望，高袪旱暵光。幽齋飄臥簟，極浦灑歸檣。蘚在階從濕，花衰苑任傷。閑思濟時力，歌詠發哀腸。
謝興公上人寄山水簇子 齊己 
半幅古潺顏，看來心意閑。何須尋鳥道，即此出人間。巘暮疑啼狖，松深認掩關。知君遠相惠，免我憶歸山。
酬微上人 齊己 
古律皆深妙，新吟複造微。搜難窮月窟，琢苦盡天機。晚檜清蟬咽，寒江白鳥飛。他年舊山去，為子遠攜歸。
同光歲送人及第東歸 齊己 
西笑道何光，新朝舊桂堂。春官如白傅，內試似文皇。變化龍三十，升騰鳳一行。還家幾多興，滿袖月中香。
寄江居耿處士 齊己 
野癖雖相似，生涯即不同。紅霞禪石上，明月釣船中。醉倒蘆花白，吟緣蓼岸紅。相思何以寄，吾道本空空。
病起二首 齊己 
一臥四十日，起來秋氣深。已甘長逝魄，還見舊交心。撐拄筇猶重，枝梧力未任。終將此形陋，歸死故丘林。秋風已傷骨，更帶竹聲吹。抱疾關門久，扶羸傍砌時。無生即不可，有死必相隨。除卻歸真覺，何由擬免之。
送中觀進公歸巴陵 齊己 
一論破雙空，持行大國中。不知從此去，何處挫邪宗。晝雨懸帆黑，殘陽泊島紅。應遊到灉岸，相憶繞茶叢。